Pasūtītāja līg. reģ. Nr. R1S-IEP-574/2026
Izpildītāja līg. reģ. Nr. _________________
IEPIRKUMA LĪGUMS 
par apsardzes signalizācijas un piekļuves kontroles sistēmas iekštīklu modernizāciju
Dokumenta datums ir Puses pēdējā elektroniskā 
paraksta un tā laika zīmoga datums
SIA “Rīgas 1.slimnīca” (turpmāk – Pasūtītājs), tās valdes priekšsēdētājas Natālijas Zlobinas personā, kura rīkojas saskaņā ar sabiedrības Statūtiem un Valdes reglamentu, no vienas puses, un 
SIA “ArdaCom” (turpmāk – Izpildītājs), tās valdes priekšsēdētāja Mihaila Horoškina personā, kurš rīkojas uz sabiedrības Statūtu pamata, no otras puses, 
turpmāk abas kopā sauktas – Puses, bet katra atsevišķi – Puse, 
vadoties pēc Latvijas Republikā spēkā esošajiem normatīvajiem aktiem un pamatojoties uz Pasūtītāja organizētā iepirkuma “Atkārtots iepirkums apsardzes signalizācijas un piekļuves kontroles sistēmas iekštīklu modernizācijai” (ID Nr. R1S 2026/63-iep) nosacījumiem un rezultātiem, noslēdz šādu iepirkuma līgumu (turpmāk – Līgums):
1. LĪGUMA PRIEKŠMETS
1.1. Līguma priekšmets ir Līguma 1.pielikumā minētie apsardzes signalizācijas un piekļuves kontroles sistēmas iekštīkla modernizācijas darbi (turpmāk – Darbi). 
1.2. Izpildītājs apņemas izpildīt Darbus 2 (divu) mēnešu laikā no Līguma noslēgšanas brīža.
1.3. Darbu izpildes vieta: SIA “Rīgas 1.slimnīca”, Rīga, Bruņinieku ielā 5k-2, 20.korpuss (centrālais serveris).
2. LĪGUMA SUMMA UN NORĒĶINU KĀRTĪBA
2.1. Kopējā Līguma summa par Darbiem ir 9 990,00 EUR, (deviņi tūkstoši deviņi simti deviņdesmit euro un 00 centi), neieskaitot pievienotās vērtības nodokli (turpmāk – PVN), kas tiek aprēķināts papildus atbilstoši spēkā esošo normatīvo aktu prasībām. Pasūtītājam ir tiesības neizlietot visu Līguma summu. 
2.2. Līguma 2.1.punktā minētajā summā ir iekļauti visi ar Darbu sniegšanu un izpildi saistītie izdevumi. 
2.3. Norēķini notiek pēcapmaksas formā, pārskaitot naudu uz Izpildītāja norādīto kontu. 
2.4. Pasūtītājs apņemas norēķināties par veiktajiem Darbiem 30 (trīsdesmit) dienu laikā pēc Darbu izpildes, ko apliecina Pušu abpusēji parakstīts attaisnojuma dokuments (piemēram, pieņemšanas-nodošanas akts), un pēc atbilstoša rēķina saņemšanas. Attaisnojuma dokumentos obligāti jānorāda Pasūtītāja Līguma reģistrācijas numurs, pretējā gadījumā Pasūtītājs ir tiesīgs neparakstīt un neveikt apmaksu līdz attiecīgie trūkumi netiek novērsti. 
2.5. Par Darbu apmaksas dienu tiek uzskatīta diena, kad Pasūtītājs ir pārskaitījis naudu uz Izpildītāja Līgumā norādīto bankas kontu.
2.6. Ja sniegti Līguma noteikumiem neatbilstoši Darbi, par ko sastādīts defektu akts, norēķināšanās par tiem notiek pēc konstatēto neatbilstību novēršanas. 
2.7. Puses vienojās un piekrīt saņemt attaisnojuma dokumentus:
2.7.1. elektroniski sagatavotus uz Pircēja e-adresi: EINVOICE@40003439279 vai
2.7.2. parakstītus papīrā formātā.
3. IZPILDĪTĀJA UN PASŪTĪTĀJA TIESĪBAS UN PIENĀKUMI:
3.1. Izpildītājs apņemas veikt Darbus Līguma noteiktā kārtībā un termiņā.
3.2. Izpildītājs apņemas nodrošināt Darbu kvalitāti un atbilstību Latvijas Republikas un Eiropas Savienības tiesību aktiem. 
3.3. Izpildītājs apliecina, ka pirms Līguma parakstīšanas ir izvērtējis visus apstākļus, kas varētu ietekmēt Darbu izpildi, pilnībā iepazinies ar Darbu apjomu, esošās apsardzes signalizācijas un kontroles sistēmas stāvokli un atzīst to par atbilstošu Līguma saistību izpildei atbilstoši Līguma noteikumiem.

3.4. Izpildītājam ir pienākums uz sava rēķina un saskaņā ar Līguma garantijas noteikumiem novērst pēc Darbu nodošanas konstatētus defektus un trūkumus, ja tādi būs, tajā skaitā slēptos trūkumus, kuri netika atklāti nododot Darbus.
3.5. Izpildītājs uzņemas atbildību par zaudējumiem, kuri nodarīti Pasūtītājam un trešajām personām sakarā ar Līguma noteikumu pārkāpumu.
3.6. Izpildītājs apņemas Līguma izpildi nenodot trešajai personai bez Pasūtītāja rakstveida atļaujas.
3.7. Izpildītājs brīdina Pasūtītāju par neparedzētiem apstākļiem, kas radušies pēc Līguma noslēgšanas no Izpildītāja neatkarīgu apstākļu dēļ un kuru dēļ var tikt traucēta saistību izpilde. Tādā gadījumā, Pusēm vienojoties, Darbu izpildes termiņi var tikt attiecīgi pagarināti.

3.8. Izpildītājam ir pienākums sagatavot izpilddokumentāciju un nodrošināt tās iesniegšanu Pasūtītājam.
3.9. Izpildītājs apņemas veikt Darbus Pasūtītājam izdevīgā darba laikā.
3.10. Pasūtītājam ir tiesības pārbaudīt veikto Darba kvalitāti un pieteikt pretenzijas, ja tā neatbilst Līguma noteikumiem, sagatavojot defektu aktu. 
3.11. Pasūtītājs veic Līgumā noteiktajā termiņā veikto Darbu pieņemšanu un apmaksu Līguma noteiktajā kārtībā.
3.12. Pasūtītājs apņemas Izpildītājam nodrošināt pienācīgus apstākļus Darbu veikšanai.
4. PUŠU MANTISKĀ ATBILDĪBA 
4.1. Nekvalitatīvas vai Līguma noteikumiem neatbilstošas Darbu izpildes gadījumā Pasūtītājs sastāda defektu aktu, un Izpildītāja pienākums ir 10 (desmit) dienu laikā novērst neatbilstības uz sava rēķina. 
4.2. Ja Izpildītājs neveic Darbus Līguma 1.2.punktā vai nenovērš Darbu neatbilstības Līguma 4.1.punktā noteiktajā termiņā, tad Izpildītājs maksā līgumsodu 0,5% apmērā no Līguma summas par katru nokavēto dienu. Līgumsoda kopējais apmērs nedrīkst pārsniegt 10% no Līguma summas. Aprēķināto līgumsodu Pasūtītājs ietur no Izpildītājam veicamā maksājuma.
4.3. Ja Pasūtītājs neveic pieņemto Darbu apmaksu noteiktajā termiņā un apjomā, tad Izpildītājs ir tiesīgs pieprasīt Pasūtītājam maksāt līgumsodu 0,5% apmērā no Līguma summas par katru nokavēto dienu. Līgumsoda kopējais apmērs nedrīkst pārsniegt 10% no Līguma summas.
4.4. Puses ir savstarpēji atbildīgas par otrai Pusei nodarītiem zaudējumiem, ja tie radušies vienas Puses vai tā darbinieku tīšas darbības vai bezdarbības, rupjas neuzmanības vai nolaidības rezultātā. Par nodarītiem zaudējumiem Puse sastāda attiecīgu aktu, kurā tiek konstatēts radušos zaudējumu apmērs un vienu šī akta oriģinālu kopā ar pretenziju iesniedz otrai Pusei. Uz iesniegto pretenziju Pusei ir pienākums sniegt atbildi ne vēlāk kā 5 (piecu) dienu laikā no tās saņemšanas brīža, apstiprinot nodarīto zaudējumu atlīdzību vai noraidot pretenziju, attiecīgi motivējot pieņemto lēmumu. 
4.5. Līgumsoda samaksa neatbrīvo Puses no saistību izpildes un zaudējumu atlīdzības. 
5. NEPĀRVARAMĀ VARA
5.1. Puses tiek atbrīvotas no atbildības par Līguma pilnīgu vai daļēju neizpildi, ja šāda neizpilde radusies nepārvaramas varas vai ārkārtēja rakstura apstākļu rezultātā, kuru darbība sākusies pēc Līguma noslēgšanas un kurus nevarēja ne paredzēt, ne novērst. Pie nepārvaramas varas vai ārkārtēja rakstura apstākļiem pieskaitāmi: stihiskas nelaimes, avārijas, katastrofas, epidēmijas un kara darbība, streiki, iekšējie nemieri un citi apstākļi, kas būtiski ierobežo un aizskar Pušu tiesības un ietekmē uzņemtās saistības.
5.2. Pusei, kas atsaucas uz nepārvaramas varas vai ārkārtēja rakstura apstākļu darbību, nekavējoties par šādiem apstākļiem rakstveidā jāpaziņo otrai Pusei. Ziņojumā jānorāda, kādā termiņā, pēc viņas uzskata, ir iespējama un paredzama viņas Līgumā paredzēto saistību izpilde, un, pēc otras Puses pieprasījuma, šādam ziņojumam ir jāpievieno izziņa, kuru izsniegusi kompetenta institūcija, un kura ietver minēto ārkārtējo apstākļu darbības apstiprinājumu, raksturojumu un paredzamo ilgumu. 
6. DARBU NODOŠANA UN PIEŅEMŠANA 
6.1. Darbu izpildes fakts tiek noformēts, Pasūtītājam un Izpildītājam abpusēji parakstot attaisnojuma dokumentu (pieņemšanas – nodošanas aktu). 
6.2. Izpildītājs paziņo Pasūtītājam par darbu pabeigšanu, iesniedzot attaisnojuma dokumentu. Pasūtītājam ir pienākums 5 (piecu) darba dienu laikā, skaitot no attaisnojuma dokumenta saņemšanas brīža veikt izpildīto Darbu pārbaudi un parakstīt pieņemšanas – nodošanas aktu vai atgriezt to ar atteikuma pamatotu iemeslu. 
6.3. Gadījumā, ja Izpildītāja veiktie Darbi neatbilst Līguma noteikumiem vai normatīvo aktu prasībām, Pasūtītājs ir tiesīgs neparakstīt Darbu pieņemšanas – nodošanas aktu, norādot atteikuma pamatotu iemeslu un sagatavojot defektu aktu. Tādā gadījumā, Pusēm vienojoties, tiek noteikts termiņš, kurā Izpildītājam ir jānovērš pieļautie defekti, trūkumi un neprecizitātes par saviem līdzekļiem.

7. GARANTIJA UN APKOPE
7.1. Pieņemto Darbu garantijas termiņš ir 24 (divdesmit četri) mēneši, skaitot no attaisnojuma dokumenta abpusējas parakstīšanas brīža. Garantijas laiku sāk skaitīt no dienas, kad Puses Līgumā noteiktajā kārtībā ir parakstījušas Darbu pieņemšanas – nodošanas aktu. Izpildītājs garantē, ka Darbi ir izpildīti Līgumā noteiktajā kārtībā un pilnībā saglabās savas funkcionālās un tehniskās īpašības garantijas laikā, un ka Izpildītājs par saviem līdzekļiem nekavējoties veiks jebkuru Darbos radušos defektu novēršanu, kurus Pasūtītājs ir rakstveidā paziņojis Izpildītājam gan Darbu izpildes laikā, gan garantijas laikā.
7.2. Izpildītājs apņemas ierasties un novērst Darbos konstatētos defektus, par kuriem Pasūtītājs ir paziņojis Izpildītājam garantijas laikā, 10 (desmit) dienu laikā pēc Pasūtītāja rakstveida uzaicinājuma saņemšanas vai citā, objektīvi pamatotā, ar Pasūtītāju saskaņotā laikā. Novēršot defektus, Izpildītājam ir pienākums novērst arī tādus trūkumus, kas radušies defekta dēļ vai defekta novēršanas laikā
7.3. Līgumā norādītā garantijas periodā Izpildītājs apņemas saviem spēkiem un par saviem līdzekļiem un materiāliem veikt garantijas remontu.
8. LĪGUMA DARBĪBAS LAIKS
8.1. Līgums stājās spēkā ar brīdi, kad to paraksta abu Pušu pilnvaroti pārstāvji un ir spēkā līdz pilnīgai saistību izpildei.  
8.2. Pasūtītājs ir tiesīgs vienpusēji izbeigt Līgumu: 
8.2.1. ja Izpildītājs neveic Darbus Līgumā noteiktā termiņā;
8.2.2. ja Izpildītājs, iepirkuma ietvaros iesniedzot dokumentus, ir sniedzis nepatiesu informāciju;
8.2.3. ja Izpildītājs sniedz Līguma noteikumiem neatbilstošu Darbu izpildi;
8.2.4. ja Izpildītājs paaugstina Darbu izmaksas;
8.2.5. ja Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
8.3. Ja Līgums tiek izbeigts Līguma 8.2.punktā noteiktajos gadījumos, Izpildītājs maksā Pasūtītājam līgumsodu 10% apmērā no Līguma summas.
8.4. Līguma izbeigšana neatbrīvo Izpildītāju no zaudējumu atlīdzības.
8.5. Pusēm ir tiesības, savstarpēji vienojoties, papildināt vai grozīt Līguma noteikumus, kuri jānoformē rakstveidā – vienošanās veidā. Līguma grozījumi veicami Publisko iepirkumu likuma 61.pantā noteiktajā kārtībā un gadījumos. Līguma izpildē iesaistītā personāla un apakšuzņēmēju nomaiņa un jauna personāla un apakšuzņēmēju piesaiste veicama Publisko iepirkumu likuma 62.pantā noteiktajā kārtībā. 
9. NOBEIGUMA NOTEIKUMI
9.1. Līguma saistību izpildei Puses nosaka šādas kontaktpersonas, kuras ir tiesīgas pārstāvēt attiecīgās Puses intereses, tajā skaitā, bet ne tikai parakstīt ar Līguma izpildi saistīto dokumentāciju, piemēram, attaisnojuma dokumentus (pieņemšanas-nodošanas aktu):
9.1.1. Pasūtītāja kontaktpersona: Inženiertehniskā un saimniecības nodaļas pārvaldnieks Mihails Volodko, tālruņa Nr. 25900919, e-pasts: mihails.volodko@1slimnica.lv; 
9.1.2. Izpildītāja kontaktpersona: ________________________________________.
9.2. Jebkuras nesaskaņas, domstarpības vai strīdus Puses apņemas risināt savstarpēju sarunu veidā. Gadījumā, ja Puses nespēj vienoties, strīds risināms Latvijas Republikas spēkā esošo normatīvo aktu noteiktajā kārtībā.
9.3. Līgums var tikt papildināts vai grozīts, Pusēm savstarpēji vienojoties. Jebkuras Līguma izmaiņas vai papildinājumi tiek noformēti vienošanās veidā un pēc tā parakstīšanas kļūst par Līguma neatņemamām sastāvdaļām.
9.4. Līgums ir noslēgts latviešu valodā un parakstīts elektroniski ar drošu elektronisko parakstu, un tam ir laika zīmogs. Līguma parakstīšanas datums ir pēdējā parakstītā pievienotā laika zīmoga datums un laiks.
9.5. Defektu akti, ja tādi tiek sagatavoti, ir Līguma neatņemamas sastāvdaļas. 
9.6. Visi paziņojumi, pieprasījumi Pusēm ir iesniedzami vai nosūtāmi uz Līguma 10.sadaļā norādītajām elektroniskajām pasta adresēm. Ja mainās Pušu rekvizīti, tad tas jāpaziņo otrai Pusei 3 (trīs) dienu laikā.
9.7. Līgumā paredzētajiem publiskajiem izdevumiem un to detalizētām pozīcijām arī pēc pasūtījuma izpildes nav nosakāms ierobežotas pieejamības informācijas (komercnoslēpuma) statuss.
10. PUŠU REKVIZĪTI
	Pasūtītājs:
SIA “Rīgas 1.slimnīca”
Reģ. Nr. 40003439279
PVN reģ. Nr. LV40003439279
Adrese: Bruņinieku iela 5k-2, Rīga, LV-1001
Tālrunis: 67366375
administracija@1slimnica.lv 
Bankas nosaukums: AS Citadeles banka
Norēķinu konts: LV12PARX0006054590785 
____________e-paraksts_______________
Valdes priekšsēdētāja 
Natālija Zlobina
	Izpildītājs:
SIA “ArdaCom”
Reģ. Nr. 40103645822
PVN reģ. Nr. LV40103645822
Adrese: Dukātu iela 20, Dreiliņi, Stopiņu pag., Ropažu nov., LV-2130
Tālrunis: 29703070
info@ardacom.lv 

Bankas nosaukums: AS Swedbank
Norēķinu konts: LV97HABA0551036200611
____________e-paraksts_______________

Valdes priekšsēdētājs
Mihails Horoškins


Līguma 1.pielikums
TEHNISKĀ SPECIFIKĀCIJA/ PIEDĀVĀJUMS

Dokuments parakstīts ar drošu elektronisko parakstu, un tam ir laika zīmogs.

